CSK आज ही कर सकती है क्वालिफाई; RCB-RR खेलेंगी वर्चुअल नॉकआउट मैच
IPL 2023 Playoff Scenario DC Knocked Out CSK Qualify Today | RCB vs RR Virtual Knockout, CSK जीती तो प्लेऑफ में क्वालिफाई करने वाली पहली टीम बन जाएगी, वहीं KKR हारी तो टॉप-4 की रेस से बाहर होने वाली दूसरी टीम बन जाएगी।
पंजाब किंग्स (PBKS) के खिलाफ 31 रन से हार के बाद दिल्ली कैपिटल्स (DC) IPL प्लेऑफ से बाहर होने वाली पहली टीम बन गई। टीम अब अपने बचे हुए दोनों मैच जीतकर भी टॉप-4 में नहीं आ सकेगी। वहीं पंजाब इस जीत से 2 अंक लेकर पॉइंट्स टेबल में 8वें से छठे नंबर पर पहुंच गई। टीम के प्लेऑफ में क्वालिफाई करने की उम्मीदें बरकरार हैं।
टूर्नामेंट में आज 2 मुकाबले खेले जाएंगे। राजस्थान रॉयल्स और रॉयल चैलेंजर्स बेंगलुरु में वर्चुअल नॉकआउट मुकाबला होगा। जीतने वाली टीम के टॉप-4 में पहुंचने के चांस बढ़ जाएंगे, वहीं हारने वाली टीम की उम्मीदें बेहद कम हो जाएंगी। दूसरा मैच चेन्नई सुपर किंग्स और कोलकाता नाइट राइडर्स के बीच खेला जाएगा। CSK जीती तो प्लेऑफ में क्वालिफाई करने वाली पहली टीम बन जाएगी, वहीं KKR हारी तो टॉप-4 की रेस से बाहर होने वाली दूसरी टीम बनेगी।
लीग स्टेज के 59 मुकाबले खेले जा चुके हैं। टूर्नामेंट के बचे हुए 11 मैचों से प्लेऑफ के लिए 9 में से 4 टीमें तय होंगी। दिल्ली टॉप-4 की रेस में नहीं है, लेकिन बाकी टीमों का गणित बिगाड़ सकती है। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिर में एक या 2 टीमें 16 पॉइंट्स के साथ भी प्लेऑफ में क्वालिफाई करेंगी, लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 59 मैचों के बाद अब भी कम से कम 4 टीमें 16 पॉइंट्स और 2 टीमें 17 पॉइंट्स के साथ लीग स्टेज फिनिश कर सकती हैं। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं टीमों की सिचुएशन...
DC प्लेऑफ से बाहर
होम ग्राउंड पर पंजाब किंग्स के खिलाफ करीबी हार के बाद दिल्ली कैपिटल्स IPL प्लेऑफ की रेस से बाहर हो गई। टीम 12 मैचों में 4 जीत और 8 हार के बाद 8 पॉइंट्स के साथ टेबल में लास्ट पोजिशन पर है।
दिल्ली के 2 मैच चेन्नई और पंजाब के खिलाफ बाकी हैं। दोनों मुकाबले जीतने पर भी टीम के ज्यादा से ज्यादा 12 ही पॉइंट्स होंगे, जो टॉप-4 में बने रहने के लिए काफी नहीं है।
दिल्ली अगर पंजाब और चेन्नई को आखिरी मैचों में हरा देती है तो दोनों ही टीमों की मुश्किलें बढ़ा सकती हैं। पंजाब के हारने से बेंगलुरु, राजस्थान, कोलकाता और हैदराबाद को भी फायदा होगा। वहीं चेन्नई के हारने से कोलकाता और हैदराबाद को छोड़कर बाकी 6 टीमों को फायदा होगा।
PBKS ने लगाई 2 स्थान की छलांग
दिल्ली को हराने के बाद पंजाब किंग्स पॉइंट्स टेबल में 8वें से छठे नंबर पर पहुंच गई। उनके 12 मैचों में 6 जीत और 6 हार के बाद 12 पॉइंट्स हो गए हैं। उनके 2 मैच दिल्ली और राजस्थान के खिलाफ बाकी हैं।
दोनों मैच जीतने और बाकी टीमों से बेहतर रन रेट रखने पर टीम प्लेऑफ के लिए क्वालिफाई कर जाएगी। एक भी मैच हारने पर टीम को बाकी मैचों के नतीजों पर निर्भर रहना होगा, वहीं दोनों मुकाबले हारने पर टीम प्लेऑफ की रेस से बाहर हो जाएगी।
LSG प्लेऑफ से 2 जीत दूर
शनिवार को सनराइजर्स हैदराबाद के खिलाफ 7 विकेट से रोमाचंक जीत के बाद लखनऊ सुपरजायंट्स पॉइंट्स टेबल में चौथे नंबर पर पहुंच गई। LSG के इस वक्त 12 मैचों में 6 जीत और एक बेनतीजा मैच से 13 पॉइंट्स हो गए हैं। टीम ने 5 मैच हारे भी हैं।
लखनऊ को अपने बचे हुए मैच मुंबई इंडियंस और कोलकाता नाइट राइडर्स के खिलाफ खेलने हैं। दोनों मैच जीतने पर टीम प्लेऑफ के लिए सीधे क्वालिफाई कर जाएगी। एक भी मैच हारने पर टीम को बाकी मैचों के नतीजों पर निर्भर रहना होगा। वहीं दोनों मुकाबले हारने पर टीम प्लेऑफ की रेस से बाहर हो जाएगी।
SRH अब दूसरों के भरोसे
लखनऊ के खिलाफ हार से सनराइजर्स हैदराबाद पॉइंट्स टेबल में 9वें नंबर पर ही बनी हुई है। उनके 11 मैचों में 4 जीत और 7 हार के बाद 8 पॉइंट्स हैं। टीम के 3 मैच गुजरात, बेंगलुरु और मुंबई के खिलाफ बाकी हैं।
बचे हुए तीनों मुकाबले जीतने और बाकी टीमों से बेहतर रन रेट रखने के बाद भी SRH को प्लेऑफ में क्वालिफाई करने के लिए बाकी मैचों के नतीजों पर निर्भर रहना होगा। एक भी मैच हारने पर टीम प्लेऑफ की रेस से बाहर हो जाएगी।
RR-RCB में आज वर्चुअल नॉकआउट मुकाबला
रविवार का पहला मैच रॉयल चैलेंजर्स बेंगलुरु और राजस्थान रॉयल्स के बीच जयपुर में दोपहर 3:30 बजे से खेला जाएगा। यह एक तरह से वर्चुअल नॉकआउट मुकाबला होगा। मैच जीतने वाली टीम के प्लेऑफ में पहुंचने के चांसेस ज्यादा रहेंगे, वहीं हारने वाली टीम को बाकी मैचों के नतीजों पर निर्भर रहना होगा।
RR फिर आ सकती है टॉप-3 में 
राजस्थान इस वक्त 12 मैचों में 6 जीत और 6 हार के बाद 12 अंक लेकर पॉइंट्स टेबल में नंबर-5 पर है। बेंगलुरु के खिलाफ आज जीतने पर टीम लखनऊ और मुंबई को पीछे कर नंबर-3 पर पहुंच जाएगी।
RCB के बाद टीम का एक मैच पंजाब के खिलाफ बाकी रहेगा। दोनों मुकाबले जीतने और बाकी टीमों से बेहतर रन रेट रखने पर टीम प्लेऑफ के लिए क्वालिफाई कर जाएगी।
बेंगलुरु से हारने पर टीम को बाकी मैचों के नतीजों पर निर्भर रहना होगा। वहीं दोनों मुकाबले हारने पर टीम प्लेऑफ की रेस से बाहर हो जाएगी।
RCB आ सकती है टॉप-5 में
बेंगलुरु इस वक्त 11 मैचों में 5 जीत और 6 हार से 10 अंकों के साथ पॉइंट्स टेबल में 7वें नंबर पर है। आज राजस्थान को बड़े अंतर से हराने पर टीम नंबर-5 पर पहुंच सकती है।
राजस्थान के बाद टीम के 2 मैच हैदराबाद और गुजरात के खिलाफ बाकी रहेंगे। दोनों मैच जीतने और बाकी टीमों से बेहतर रन रेट रखने पर टीम प्लेऑफ के लिए क्वालिफाई कर जाएगी।
आज हारने पर टीम को बाकी मैचों के नतीजों पर निर्भर रहना होगा। वहीं 2 या उससे ज्यादा मैच हारने पर टीम प्लेऑफ की रेस से बाहर हो जाएगी।
KKR के लिए आज करो या मरो की स्थिति
​​​​रविवार का दूसरा मुकाबला कोलकाता नाइट राइडर्स और चेन्नई सुपर किंग्स के बीच चेन्नई में शाम 7:30 बजे से खेला जाएगा। कोलकाता के इस वक्त 12 मैचों में 5 जीत और 7 हार के बाद 10 पॉइंट्स हैं। टीम पॉइंट्स टेबल में 8वें नंबर पर है।
आज चेन्नई को बड़े अंतर से हराने पर टीम नंबर-5 पर पहुंच सकती है। चेन्नई के बाद टीम का एक मैच लखनऊ के खिलाफ बाकी रहेगा। इसे भी जीतने पर टीम के 14 पॉइंट्स होंगे। ऐसे में उन्हें प्लेऑफ में जगह बनाने के लिए बाकी मैचों के नतीजों पर निर्भर रहना होगा।
आज का मैच हारने पर टीम प्लेऑफ की रेस से बाहर होने वाली दिल्ली के बाद दूसरी टीम बन जाएगी। क्योंकि फिर लखनऊ के खिलाफ आखिरी मैच जीतने पर भी टीम के ज्यादा से ज्यादा 12 ही पॉइंट्स कर पाएगी, जो टॉप-4 में बने रहने के लिए काफी नहीं है। क्योंकि पॉइंट्स टेबल में इस वक्त 4 टीमों के पहले से 12 से ज्यादा पॉइंट्स हैं।
CSK आज ही कर सकती है क्वालिफाई
​​​​​चेन्नई सुपर किंग्स पॉइंट्स टेबल में दूसरे नंबर पर है। उनके 12 मैचों में 7 जीत, 4 हार और एक बेनतीजा मैच से 15 पॉइंट्स हैं। कोलकाता को हराने पर टीम आज ही 17 पॉइंट्स के साथ प्लेऑफ के लिए क्वालिफाई कर जाएगी।
कोलकाता के बाद टीम को एक मैच दिल्ली से खेलना है। इसे भी जीतने पर टीम 19 पॉइंट्स के साथ टॉप-2 में रहेगी और क्वालिफायर-1 में जगह बना लेगी।
कोलकाता के खिलाफ हारने के बाद टीम को प्लेऑफ में क्वालिफाई के लिए आखिरी मैच किसी भी हाल में जीतना ही होगा। दोनों मैच हारने पर टॉप-4 में फिनिश करने के लिए टीम को बाकी मैचों के नतीजों पर निर्भर रहना होगा।​​​​​​
GT को एक, MI को चाहिए 2 जीत
टूर्नामेंट की बाकी 2 टीमें गुजरात टाइंटस और मुंबई इंडियंस पॉइंट्स टेबल में टॉप-3 पोजिशन पर है। 12 मैचों में 16 पॉइंट्स के साथ GT पहले और 12 मैचों में 14 पॉइंट्स के साथ MI दूसरे नंबर पर है।
